**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

1. **Gestor zmluvy:** Ministerstvo spravodlivosti Slovenskej republiky
2. **Názov zmluvy:** Protokol č. 16 k Dohovoru o ochrane ľudských práv a základných slobôd (ďalej len „protokol“)
3. **Účel a predmet zmluvy:** Účelom protokolu je zaviesť fakultatívnu právomoc Európskeho súdu pre ľudské práva (ďalej len „ESĽP“) vydávať, na základe žiadosti vnútroštátnych najvyšších súdov a tribunálov, poradné stanoviská v záujme zvýšenia dlhodobej efektivity ESĽP a celého kontrolného mechanizmu zavedeného Dohovorom o ochrane ľudských práv a základných slobôd (ďalej len „dohovor“).

Článok 1 protokolu stanovuje tri základné kritériá, pri splnení ktorých zo strany dožadujúceho štátu, vydá veľká komora poradné stanovisko. Ide o:

* dobrovoľnú a voliteľnú možnosť relevantných súdov žiadať o poradné stanovisko (fakultatívnosť),
* určenie oprávnených súdov – najvyššie súdy a tribunály tak, ako ich určí vysoká zmluvná strana v súlade s článkom 10 protokolu a
* predmet žiadosti, ktorým môžu byť výlučne zásadné otázky týkajúce sa výkladu alebo uplatňovania práv a slobôd uvedených v dohovore alebo jeho protokoloch.

Poradné stanoviská sú nezáväzné a musia byť odôvodnené.

1. **Priama úprava práv alebo povinností fyzických osôb alebo právnických osôb:** Protokol neupravuje priamo práva alebo povinnosti fyzických alebo právnických osôb.
2. **Úprava predmetu medzinárodnej zmluvy v práve ES/EÚ:** Právo EÚ neupravuje predmet protokolu.
3. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):** V súlade s čl. 7 ods. 4 Ústavy Slovenskej republiky je protokol medzinárodnou zmluvou prezidentskej povahy o ľudských právach a základných slobodách.
4. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):** V súlade s čl. 7 ods. 5 Ústavy Slovenskej republiky je protokol medzinárodnou zmluvou o ľudských právach a základných slobodách, ktorá má prednosť pred zákonmi Slovenskej republiky.
5. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:** Na vykonávanie a účinnú aplikáciu protokolu nie je už v súčasnosti potrebné meniť a doplniť vnútroštátne právne predpisy alebo ich jednotlivé ustanovenia.